Shavkat Mirziyoyev Yaponiyaning yirik kompaniyalarini O‘zbekistonga taklif etdi

Shavkat Mirziyoyev 18-dekabr, chorshanba kunining ikkinchi yarmida Tokio shahridagi Akasaka qarorgohida Yaponiya bosh vaziri o‘rinbosari, moliya vaziri Taro Asoni qabul qildi.

Prezident matbuot xizmatining xabar berishicha, uchrashuvda investitsiyaviy, texnologik, moliyaviy va moliyaviy-texnik hamkorlikni kengaytirish hamda qishloq xo‘jaligi, energetika va boshqa sohalarda qo‘shma loyihalarni ilgari surish istiqbollari muhokama qilindi.
Tashrif davomida soliq sohasi va bojxona ishi bo‘yicha imzolanayotgan ikki tomonlama bitimlar ahamiyati qayd etilib, bu uzoq muddatli ishbilarmonlik aloqalarni rivojlantirish uchun qulay sharoitlar yaratishi ta’kidlandi.
Shu kuni Prezident Yaponiya parlamentining O‘zbekiston bilan do‘stlik ligasi vakillari bilan ham uchrashgan. Tadbirda ushbu liganing qator a’zolari, jumladan, uning raisi Taro Aso ishtirok etgan.

Qayd etilishicha, muloqot chog‘ida mamlakatlar amaliy hamkorligini kengaytirish, O‘zbekiston va Yaponiya xalqlari do‘stligini mustahkamlashning dolzarb masalalari ko‘rib chiqilgan. Parlamentlararo forumning ikkita qo‘shma majlisi bo‘lib o‘tgan. Uning uchinchi majlisini Toshkentda o‘tkazish to‘g‘risida kelishuvga erishilgan.
 O‘zbekiston Prezidenti va birinchi xonimi Tokioda qanday kutib olindi? (foto)
Shavkat Mirziyoyev, shuningdek, Tokio shahrida Yaponiya ishbilarmon doiralari vakillari bilan uchrashuv o‘tkazdi. Unda JETRO, JICA, JABIC, NEDO, JOGMEC, Mitsubishi, Itochu, Sumitomo, Marubeni, Isuzu kabi korporatsiya va kompaniyalar, moliyaviy tuzilmalar rahbarlari ishtirok etgan.
Uchrashuv avvalida 16-dekabr, dushanba kuni Tokioda bo‘lib o‘tgan Yaponiya—O‘zbekiston biznes forumi natijalari haqida axborot berilgan.
Prezident Yaponiya kompaniyalari va moliyaviy tuzilmalarini O‘zbekistonda investitsiya loyihalarini amalga oshirishda faol ishtirok etishga taklif etgan.

“Yaponiya — bizning strategik sherigimiz. O‘zbekistonda iqtisodiyot tarmoqlari va infratuzilmani modernizatsiya qilish bo‘yicha hamkorlikda ko‘p ishlar qilindi. Biz bu aloqalar tarixida yangi sahifa ochish niyatida keldik. Savdo, energetika, geologiya, kimyo, transport, turizm, meva-sabzavotlarni qayta ishlash va xizmat ko‘rsatish tarmoqlarida imkoniyatlar, yangi loyihalar ko‘p”, — degan Shavkat Mirziyoyev.
Shuningdek, ishbilarmonlik muhitini yaxshilashga qaratilgan ushbu yangilanishlar natijasida Jahon bankining “Biznesni yuritish—2020” reytingida O‘zbekiston oxirgi bir necha yil ichida 100 pog‘onaga ko‘tarilib, 69-o‘rinni egalladi hamda yigirmata eng namunali islohotchi davlat qatoriga qirgani, yangi korxona ochish qulayligi bo‘yicha O‘zbekistona ilk bor dunyoda sakkizinchi o‘rinni egallaganini ta’kidlab o‘tgan.